בסוף אפריל הודיעה מיכל עבאדי בויאנג'ו, לשעבר יו"ר בית ההשקעות פסגות, לבעלת השליטה בקרן אייפקס, זהבית כהן, כי היא מסיימת את תפקידה לאחר שכיהנה בו שנה. הגירסה הרשמית הייתה "פערי תפישות עולם שאינם ניתנים לגישור בינה לבין כהן". מקורות בשוק ההון ציינו כי "זה לא מפתיע שהן רבו. שתיהן מנהלות חזקות, וזהבית לא רואה בעיניים".
היום (ה') החליטה כהן למנות לתפקיד יו"ר פסגות את ארז נחום, המשמש כיום דירקטור בפסגות וסגן נשיא באייפקס. נחום הצטרף לקרן ב-2018. בנוסף לתפקידו כדירקטוריון פסגות, נחום חבר גם בדירקטוריון רמת טרום ושולץ שבבעלות אייפקס. על פי האתר של אייפקס, לפני שהצטרף לקרן, נחום היה בנקאי השקעות בבנק אוף אמריקה מריל לינץ' בניו יורק, שם התמחה בייעוץ לחברות ריטייל בכל הנוגע למיזוגים ורכישות וגיוסי הון.
נחום הוא עורך דין בהכשרתו, ועבד בעבר במשרד הרצוג פוקס נאמן. הוא בעל תואר MBA מאוניברסיטת קלומוביה בניו יורק, ויש לו BA בכלכלה ו-LLB במשפטים מאוניברסיטת חיפה.
בבוקר יום 5.9 פורסמה באתר TheMarker ידיעה לפיה לא מונתה זהבית כהן ליו"ר פסגות בשל התנגדותו של משה ברקת הממונה על רשות שוק ההון, ביטוח וחיסכון. מבדיקה שנערכה עולה כי זהבית כהן כלל לא ביקשה להתמנות לתפקיד יו"ר פסגות, וממילא לא התבקש ברקת להידרש לעניין ולמסור את עמדתו בנושא.